**ELŐTERJESZTÉS**

**Szombathely Megyei Jogú Város Közgyűlésének 2022. március 31-i ülésére**

**Javaslat fejlesztésekkel kapcsolatos döntések meghozatalára**

Tájékoztatom a Tisztelt Közgyűlést, hogy a „Ferenczy utca hiányzó szakaszának kiépítése” című projekt tekintetében a közbeszerzési eljárás eredményesen zárult, a kivitelezési szerződés megkötésre került, a munkaterület átadása megtörtént. A projektben nagyságrendileg 200 millió forint maradvánnyal számolhatunk.

Szombathely Megyei Jogú Város 2014-2020 időszaki Integrált Területi Programjában keletkezett maradvánnyal, valamint további költségnövekmény igénnyel összefüggésben Oláh Gábor Államtitkár Úr közbenjárását kértem, hogy a benyújtott többletköltség igényeinket támogatni szíveskedjen, továbbá engedélyezze részünkre, hogy a többi többletforrás igényű projektünkhöz az addicionális forrás igényünket benyújthassuk és biztosítsa számunkra a fentiek figyelembevételével a keretösszegünkön felüli várható költségnövekmény igényünket.

Államtitkár Úrral folytatott egyeztetést követően az alábbi projektek esetén került többlettámogatási igény benyújtásra.

|  |  |  |
| --- | --- | --- |
| **Projekt kódszáma** | **Projekt címe** | **Többlet forrás igény** |
| TOP-6.5.1-16-SH1-2018-00002 | Oladi Szakgimnázium és Szakközépiskola energetikai korszerűsítése | 12 799 427 |
| TOP-6.5.1-16-SH1-2018-00001 | Maros és Pipitér óvoda energetikai korszerűsítése | 65 623 637 |
| TOP-6.2.1-19-SH1-2019-00001 | Új bölcsőde építése Szombathelyen | 99 500 000 |

A Gothard-kastély állagmegóvásával kapcsolatban tájékoztatni kívánom a Tisztelt Közgyűlést, hogy levélben megkerestük dr. Végh Adriennt, a Miniszterelnökség Modern Városok Program Végrehajtásáért Felelős Főosztályának vezetőjét, és állásfoglalását kértük azzal kapcsolatban, hogy milyen feltételek mentén használható fel a már megérkezett támogatás egy csökkentett, illetve az eredetitől eltérő műszaki tartalomra.

A válaszban azt a tájékoztatást kaptuk, hogy csökkentett műszaki tartalom esetén az eredeti tartalomra irányuló előkészítő költségek elszámolhatóak, a tartalomcsökkentés szükségességének indoklásával. Az eredetitől eltérő műszaki tartalom megvalósításához a szakpolitikai felelős jóváhagyását szükséges kérni, ebben az esetben is elszámolhatóak lesznek az eredeti előkészítési tevékenységek költségei.

Fenti levelünkkel egyidőben ismételten megkerestük a Vas Megyei Kormányhivatal Építésügyi és Örökségvédelmi Hivatalát az állagmegóvási munkák önálló engedélyezhetőségével kapcsolatban. A Hatóság 2022. március 16-án kelt állásfoglalása alapján a tervezhető költségkeret figyelembevételével összeállításra és benyújtásra kerülő tervdokumentáció alapján a korábban kiadott építési engedélyt módosítja.

Tájékoztatom a Tisztelt Közgyűlést, hogy az elvégzendő munkákra (gombamentesítés, tetőszerkezeti beázások megszüntetése, a tető javítása, bejárat feletti erkély állagmegóvó tetővel történő védelme stb.) vonatkozó engedélyezési és kiviteli tervdokumentáció elkészítésére a tervező beszerzés megindításra került.

Kérem a Tisztelt Közgyűlést, hogy hozzon döntést a projekt módosított tartalommal történő folytatásáról, és ehhez a szakpolitikai felelősnél a módosítás jóváhagyásának kezdeményezéséről.

Tájékoztatom a Tisztelt Közgyűlést, hogy a Szent Márton Terv II. MVP projektben 200 millió Ft összegű maradvány keletkezett, amely abból adódik, hogy a Járdányi Paulovics István Romkert fejlesztése kapcsán a tervezési folyamatban nem született megállapodás az elkészült vázlattervek tekintetében a tulajdonos Szombathelyi Egyházmegyével, ezen okból a tervezői szerződés szerinti kötelezettségvállalás csak részben teljesült, így a védőépület megépítésére sem került sor.

A fel nem használt 200 millió Ft összegű támogatás más célú felhasználásával kapcsolatban kérdéssel fordultunk a Miniszterelnökséghez. A válasz leszögezi, hogy a fel nem használt támogatást szükséges először visszafizetni, a projekt záró beszámolóját és elszámolását benyújtani, és azok elfogadását követően van lehetőség arra, hogy a szakpolitikai felelős javaslata alapján a Modern Városok Bizottsága döntsön új, más célú támogatói okirat kiállításáról.

Tájékoztatom a Tisztelt Közgyűlést, hogy a Szent Márton Terv II. MVP projektben fel nem használt 200 millió Ft visszafizetésre, a záró beszámoló benyújtásra került.

A visszafizetett összeg újbóli felhasználását a későbbiekben kezdeményezni fogjuk a Miniszterelnökségnél, amint egyértelművé válik, hogy a Sárdi-ér utcai SZOVA multifunkcionális telephelyen vagy a Gothard-kastélynál tudjuk jobban hasznosítani az összeget. Ennek határidejéül 2022. szeptember 30. napját javaslom meghatározni.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatokat elfogadni szíveskedjék.

**Szombathely, 2022. március 24.**

**/: Dr. Nemény András :/**

**I.**

**Határozati javaslat**

**……../2022. (III. 31.) Kgy. sz. határozat**

Szombathely Megyei Jogú Város Közgyűlése Szombathely Megyei Jogú Város 2014-2020 időszaki Integrált Területi Programjában keletkezett maradvánnyal, valamint további költségnövekmény igénnyel kapcsolatos intézkedésekről szóló tájékoztatást tudomásul veszi.

**Előadók:** Dr. Nemény András, polgármester

Dr. Horváth Attila, alpolgármester

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője

Kalmár Ervin, a Városüzemeltetési Osztály vezetője)

**Határidő:** azonnal

**II.**

**Határozati javaslat**

**……../2022. (III. 31.) Kgy. sz. határozat**

1. Szombathely Megyei Jogú Város Közgyűlése a Gothard-kastély állagmegóvására kapott támogatás felhasználásával kapcsolatban tett intézkedésekről szóló beszámolót megismerte, azt elfogadja, és a projekt előterjesztés szerinti folytatásával egyetért.
2. A Közgyűlés felkéri a polgármestert, hogy a projekt módosított tartalmának jóváhagyása érdekében a szükséges intézkedéseket megtegye.
3. A Közgyűlés tudomásul veszi, hogy Szent Márton Terv II. MVP projektben fel nem használt 200 millió Ft tekintetében Szombathely Megyei Jogú Város Önkormányzata visszafizetési kötelezettségét teljesítette.
4. A Közgyűlés felkéri a polgármestert, hogy a Multifunkcionális telephely és a Gothard-kastély műszaki tartalmának kialakulását követően hozzon döntést a fel nem használt 200 millió Ft összegű MVP támogatás felhasználási céljáról, és tegye meg a szükséges intézkedéseket.

**Felelős:** Dr. Nemény András, polgármester

Dr. Horváth Attila, alpolgármester

Dr. Károlyi Ákos, jegyző

(A végrehajtás előkészítéséért:

Kalmár Ervin, a Városüzemeltetési Osztály vezetője

Nagyné Dr. Gats Andrea, a Jogi és Képviselői Osztály vezetője)

**Határidő:** 1. és 3. pont: azonnal

2. pont: 2022. augusztus 31.

3 pont: 2022. szeptember 30.